Ziviriyeevo siikhu sitha,
Yinsa khunthuula Pheeturu,
Tiyaaku na Yaahaya ttwiiye Tiyaaku,
khuwaalawana othetekele vamwaako woolepa.
Attaaphale Yinsa khuzukulisiwa vakatthi vaya.
Wuuso awe khwaara nkhama njuwa kuwo zawe khwiiya zoolakala nkhama nuuru.
Wakathi otthuupule khupuwa Munsa na Aliyaasi omaasho waya,
khusala attakhulana Yinsa.
Aphano Pheeturu khumuuza Yinsa yoori:
“Mbwana,
ti yooshapweya wiikhala attaapha.
Amana otakha,
kintta ojeka heema ttatthu;
moote yawo,
moote ya Munsa,
kiina ya Aliyaasi.”
Pheeturu eettaka ottakhula nalelo,
khupuwa liwiku lawaara khuwaafinikha,
nttumpho khupuwamo huula yaari oraaye:
“Otu Mwanaka wompheta na wookituvela channu.
Mwinsiileze!”
Asiiliyeevo mattakhuzi apale anakhiyoni awe khukokhora khufiisa ajihi zaya vathi na khuwaapattha woova.
Ila Yinsa khuwaattama,
khuwaasapa na khuwooza yoori:
“Mwilankhe,
mwihoove!”
Afunuliyeevo maasho khuhimooni hatha ntthu,
khusala amoona Yinsa paasi.
Eettaka wiishukha vamwaako aphale,
Yinsa khuwooza yoori:
“Mwihimuuze hatha ntthu epile mooniyeeyo,
mpakha Mwaana wa Pinaatamu asisimuwe muufwa.”
Anakhiyoni apale khumuuzela yoori:
“Aphano mwaasa aya niini anamanozela a kano anlupaaye yoori enhithajiya Aliyaasi ota khapula?”
Yinsa khujipu yoori:
“Wekhweele Aliyaasi onta atthenkeze vitthu zooshi.
Ila miiyo kiniwuuzani yoori Aliyaasi ata,
yo khuhinjuwi,
ila khunrettela zooshi epile atakhaziyeeyo.
Khwa nanna etthiipo Mwaana wa Pinaatamu onttela ohoochiwa pi atthaapo.”
Aphano anakhiyoni apale khuweeleya yoori Yinsa aari olupa monkoni wa Yaahaya namoosa.